مصحف عثمان

مصحف عثمان أو المصحف الإمام هو المصحف اللى جمعه الخليفة الراشد التالت عثمان بن عفان، و أمر بنسخه وبعت نسخ منه للأمصار الإسلامية.

بعد وفاة النبى محمد صلى الله عليه وسلم، القرآن اتجمع فى مصحف واحد بأمر من الخليفة الاولانى أبو بكر الصديق. ولما الخلافة وصلت لعثمان بن عفان، واتسعت الفتوحات الإسلامية، والصحابة انتشروا فى البلاد المفتوحة يعلموا الناس القرآن كل واحد بقراءته. مع الوقت، الصحابى حذيفة بن اليمان لاحظ إن فى اختلاف بين المسلمين فى القراءة، وبعض الاختلاف ده كان فيه لحن، فبلغ سيدنا عثمان بالموضوع.

سيدنا عثمان أمر وقتها بجمع القرآن على حرف واحد، وبعت لحفصة بنت عمر يطلب منها تسمح له يستخدم المصحف اللى كان معاها. بعد كده أمر بنسخ كذا مصحف علشان يوحد القراءة، وبعت المصاحف دى لكل بلاد المسلمين، وكمان أمر بإعدام أى مصحف يخالف المصحف ده.

سيدنا عثمان بن عفان كون لجنة لكتابة المصحف، كانت مكونة من زيد بن ثابت وعبد الله بن الزبير وسعيد بن العاص وعبد الرحمن بن الحارث بن هشام. وسلمهم المصحف اللى كان عند حفصة، وطلب منهم ينسخوا منه مصاحف. وقال لهم لو اختلفوا فى حاجة فى القرآن، يكتبوها بلسان قريش لأن القرآن نزل بلسانهم. جمع ونسخ المصاحف ابتدى فى اخر سنة 24 هجرية وبدايات سنة 25 هجرية، ومفيش تحديد دقيق للمدة اللى أخدتها اللجنة فى كتابة المصحف.

مصحف عثمان ليه فضل كبير فى تسهيل حفظ القرآن وتلاوته، ومنع الفتنة والخلاف اللى كان حاصل بين القراء، وكمان ساعد فى الحد من انتشار اللحن فى قراية القرآن. غير كده، مصحف عثمان حافظ للمسلمين ترتيب السور والايات زى ما هو موجود دلوقتي، وثبت كتابة القرآن على الرسم العثمانى.

 مصادر 

تصنيف:اسلام